62024CJ0229_RES
Cás C-229/24 [Brännelius] (
i
)
TK agus OP
v
Riksåklagaren
(iarraidh ar réamhrialú ón Högsta domstolen)
Breithiúnas na Cúirte (an Ceathrú Dlísheomra) an 16 Aibreán 2026
(Tarchur chun réamhrialú – Comhfhogasú dlíthe – Margadh aonair le haghaidh seirbhísí airgeadais – Rialachán (AE) Uimh. 596/2014 – Drochúsáid mhargaidh – Déileáil chos istigh – Airteagal 7(1)(a) – An coincheap ‘faisnéis ón taobh istigh’ – Critéir – Faisnéis phoiblí – Airteagal 17 – Faisnéis ón taobh istigh a nochtadh ag eisitheoir – Cinneadh ó údarás conarthach gan conradh poiblí a dhámhachtain ar chuideachta tairisceana – Luathdhíol scaireanna sa chuideachta sin – Rialachán Cur Chun Feidhme (AE) 2016/1055 – Airteagal 2 – Meáin chun faisnéis ón taobh istigh a nochtadh go poiblí)
Comhfhogasú dlíthe – Déileáil chos istigh agus cúbláil mhargaidh (drochúsáid mhargaidh) – Toirmeasc – Faisnéis ón taobh istigh – Coincheap – Critéir – Faisnéis ón taobh istigh a nochtadh ag eisitheoir ionstraimí airgeadais – Cinneadh ó údarás conarthach gan conradh poiblí a dhámhachtain ar chuideachta tairisceana – Luathdhíol scaireanna sa chuideachta sin – Meáin chun faisnéis ón taobh istigh a nochtadh go poiblí – Nochtadh faisnéise ag tríú páirtithe – Cuimsiú – Coinníollacha – Faisnéis a bhfuil rochtain ag an bpobal uirthi – Eisiamh
(Rialachán Uimh. 596/2014 ó Pharlaimint na hEorpa agus ón gComhairle, Aithrisí 2, 23, 24 agus 49 agus Airteagail 1, 7, 14 agus 17; Rialachán 2016/1055 ón gCoimisiún, Airteagal 2(1); Treoir 2004/109 ó Pharlaimint na hEorpa agus ón gComhairle, Airteagal 21)
(féach míreanna 33, 34, 37, 39, 41-47, 50-55, 57, 58, 60-62, 66-68 agus an chuid oibríochtúil)
Résumé
Agus tarchur chun réamhrialú á éisteacht aici ón Högsta domstolen (an Chúirt Uachtarach, an tSualainn), rialaíonn an Chúirt Bhreithiúnais maidir le léiriú an choincheapa ‘faisnéis ón taobh istigh’ de réir bhrí Airteagal 7(1)(a) de Rialachán Uimh. 596/2014 (
1
) agus maidir leis na méin chun faisnéis den sórt sin a nochtadh go poiblí de réir bhrí Airteagal 17 den Rialachán sin agus Airteagal 2(1) de Rialachán Cur Chun Feidhme 2016/1055 (
2
).
Tar éis glao ar thairiscintí arna seoladh ag cuideachta bhardasach Shualannach, sheol an chuideachta sin an cinneadh dámhachtana conartha chuig na seolaithe lena mbaineann, lena n-áirítear an chuideachta tairisceana nár éirigh léi, Hybricon Bus Systems AB (‘Hybricon’). Fuair TK agus OP, beirt scairshealbhóirí den chuideachta sin, faisnéis ó dhuine dá stiúrthóirí agus rinne siad orduithe díolacháin maidir leis na scaireanna a bhí ina seilbh acu sa chuideachta sin. Dá bhrí sin, chuir siad teorainn lena gcaillteanais roimh an laghdú suntasach ar stocphraghas na scaireanna sin, a tharla tar éis do Hybricon preaseisiúint a fhoilsiú maidir le neamhdhámhachtain an chonartha lena mbaineann.
Sna himthosca sin, féachann an chúirt a rinne an tarchur lena chinneadh cathain nach mór a mheas gur poiblíodh an fhaisnéis atá sa chinneadh dámhachtana conartha agus, dá bhrí sin, nach ionann í agus ‘faisnéis ón taobh istigh’ a thuilleadh de réir bhrí Airteagal 7(1)(a) de Rialachán Uimh. 596/2014.
Measúnú na Cúirte
Ar dtús, meabhraíonn an Chúirt go bhfuil ceithre ghné riachtanacha mar chuid den sainmhíniú ar an gcoincheap ‘faisnéis ón taobh istigh’ de réir bhrí Airteagal 7(1)(a) de Rialachán Uimh. 596/2014. Ar an gcéad dul síos, is faisnéis de chineál beacht atá inti. Ar an dara dul síos, níor poiblíodh an fhaisnéis sin. Ar an tríú dul síos, tá baint, go díreach nó go hindíreach, aici le hionstraim airgeadais amháin nó níos mó nó lena n-eisitheoirí. Ar an gceathrú dul síos, ba dhócha, dá bpoibleofaí í, go mbeadh tionchar suntasach aici ar phraghsanna na n-ionstraimí airgeadais sin nó ar phraghsanna na n-ionstraimí airgeadais díorthacha lena mbaineann.
Ina dhiaidh sin, maidir leis an dara gné, eadhon ‘nach bhfuil [an fhaisnéis] poiblithe’, sonraíonn an Chúirt gur coincheap uathrialach de dhlí an Aontais í. In éagmais aon soiléiriú maidir leis an mbealach a bhfuil faisnéis le nochtadh in Airteagal 7 de Rialachán Uimh. 596/2014, ní mór comhthéacs na forála sin agus, go háirithe, Airteagal 17 den Rialachán sin a chur san áireamh, faoina raibh sé beartaithe ag reachtas an Aontais ról cinntitheach a thabhairt don eisitheoir i gcomhthéacs nochtadh faisnéise ón taobh istigh. Dá bhrí sin, ní mór don nochtadh sin, sa chéad áit, tarlú a luaithe agus is féidir agus gan moill mhíchuí agus, sa dara háit, ceanglais shonracha iontaofachta a chomhlíonadh agus a bheith inrochtana, go héasca agus ar bhealach cuimsitheach agus neamh-idirdhealaitheach, do gach infheisteoir agus d’oibreoirí eile sna margaí lena mbaineann.
Maidir leis an gceanglas go scaipfí faisnéis den sórt sin go tapaidh, is in imthosca eisceachtúla amháin agus faoi réir coinníollacha dochta a chomhlíonadh, gur féidir nochtadh poiblí faisnéise ón taobh istigh a chur siar chun cobhsaíocht an chórais airgeadais a chaomhnú. Mar sin féin, mura bhfuil rúndacht na faisnéise ón taobh istigh á háirithiú a thuilleadh, ní mór nochtadh na faisnéise sin a dhéanamh a luaithe agus is féidir agus gan moill mhíchuí.
Maidir leis na ceanglais a bhaineann le hiontaofacht agus rochtain éasca agus iomlán ar fhaisnéis ón taobh istigh ag infheisteoirí agus ag oibreoirí eile na margaí lena mbaineann, meabhraíonn an Chúirt gurb é cuspóir Rialachán Uimh. 596/2014 sláine mhargaí airgeadais an Aontais Eorpaigh a áirithiú agus muinín infheisteoirí sna margaí sin a neartú. Luann sí gurb é eisitheoir ionstraime airgeadais, mar gheall ar a staid, a thugann le tuiscint go bhfuil eolas díreach aige ar na tairbhí agus ar na rioscaí a bhaineann leis an ionstraim airgeadais lena mbaineann, an duine is fearr chun a mheas an bhfuil saintréithe ‘faisnéise ón taobh istigh’ ag faisnéis agus chun a áirithiú go scaipfear, a luaithe agus is féidir, faisnéis chruinn, iomlán agus cheart a bhaineann leis an ionstraim airgeadais sin.
Ar deireadh, cuireann an Chúirt in iúl nach mór Airteagal 17 de Rialachán Uimh. 596/2014 a léiriú i bhfianaise fhorálacha Rialachán Cur Chun Feidhme 2016/1055, lena leagtar síos na socruithe maidir lena chur i bhfeidhm. I gcomhréir le hAirteagal 2(1) den Rialachán Cur Chun Feidhme sin, chomh maith leis an bhfaisnéis ón taobh istigh lena mbaineann an t-eisitheoir a chur in iúl go díreach don phobal, féadfar an fhaisnéis sin a scaipeadh trí thríú páirtithe, ar thug an t-eisitheoir sin freagracht dóibh déanamh amhlaidh. Dá bhrí sin, ní féidir a chur as an áireamh go bhféadfadh nochtadh faisnéise ón taobh istigh ag tríú páirtithe cáilithe mar gheall ar a gcaidreamh leis an eisitheoir agus ag na meáin na ceanglais maidir le scaipeadh neamh-idirdhealaitheach, leathan agus saor in aisce a chomhlíonadh.
Thairis sin, ós rud é, i gcomhréir le dlí na Sualainne, go raibh rochtain ag an bpobal ar an bhfaisnéis atá sa chinneadh dámhachtana conartha lena mbaineann, ní féidir teacht ar an gconclúid gur poiblíodh an fhaisnéis sin, de réir bhrí Airteagal 7(1)(a) de Rialachán Uimh. 596/2014. Ní mór idirdhealú a dhéanamh idir, ar thaobh amháin, faisnéis a bhfuil rochtain ag an bpobal uirthi, a chuirtear ar fáil do dhuine, ina aonar, tar éis iarraidh chuige sin agus i gcomhréir le nós imeachta sonrach a leagtar síos chun na críche sin, agus, ar an taobh eile, faisnéis a phoiblítear, a scaiptear go comhuaineach ar chiorcal neamhtheoranta neamhchinntithe daoine, ar bhealach neamh-idirdhealaitheach.
Dá réir sin, tagann an Chúirt ar an gconclúid go meastar gur poiblíodh faisnéis agus nach ionann í agus ‘faisnéis ón taobh istigh’ a thuilleadh nuair a dhéantar í a nochtadh go poiblí ar an mbealach agus i gcomhréir leis na ceanglais a leagtar síos in Airteagal 17 de Rialachán Uimh. 596/2014 agus in Airteagal 2(1) de Rialachán Cur Chun Feidhme 2016/1055.
(
i
)	Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.
(
1
)	Rialachán (AE) Uimh. 596/2014 ó Pharlaimint na hEorpa agus ón gComhairle an 16 Aibreán 2014 maidir le drochúsáid mhargaidh (an rialachán maidir le drochúsáid mhargaidh) agus lena n-aisghairtear Treoir 2003/6/CE ó Pharlaimint na hEorpa agus ón gComhairle agus Treoracha 2003/124/CE, 2003/125/CE agus 2004/72/CE ón gCoimisiún (IO 2014 L 173, lch. 1).
(
2
)	Rialachán Cur Chun Feidhme (AE) 2016/1055 ón gCoimisiún an 29 Meitheamh 2016 lena leagtar síos caighdeáin theicniúla cur chun feidhme maidir leis na meáin theicniúla chun faisnéis ón taobh istigh a nochtadh go poiblí agus chun moill a chur ar fhaisnéis ón taobh istigh a nochtadh go poiblí i gcomhréir le Rialachán (AE) Uimh. 596/2014 ó Pharlaimint na hEorpa agus ón gComhairle (IO 2016 L 173, lch. 47).